  Майя Бывальцева 15-тӥ куартолэзе «Музейёслэн уйзы» («Ночь музеев») огъяросси акци улсын Удмуртиысь 32 музейёсын но 10 филиалъёсын онлайн но оффлайн ужрадъёс ортчозы. Со сярысь элькун тӧролэн но кивалтэтлэн пресс-службазы ивортӥз. Акцилэн темаез – «Больше чем музей» Ижкарысь Кузебай Герд нимо йӧскалык музейын удмуртъёслэн улон-вылонэнызы тодматозы. Котькуд мылкыд карись Ижын поттэм мотоцикл вылын туспуктэм лэсьтыны быгатоз, нош «Мне бы в космос полететь…» адӟытонын инсьӧр лабораторие пыраны луоз. Озьы ик Ижкарысь крезьгуро коллективъёсын пумиськонъёс чакламын. Пиналъёс но арлыдоос понна суреданъя но киужъя мастер-классъёс ортчозы. Акция карысь пусйымон интыосы автобус экскурсиен йылпумъяськоз. Каракулиноысь ёрос музейын ужъюртлэн 30 ар тырмонэзлы сӥзем сӥё-дано ужрад ортчоз. Со улсын интерактивной экскурсиос, адӟытонъёс, мастер-классъёс ужалозы. Эграысь киужъёсъя но туризмъя музей шутэтскон нуналъёслы программа дасяз: Бачкей гуртын квестъёсы, семьяослы чаклам шаертодонъя пуконъёсы пыриськыны луоз, Зури черкогуртын «История одного экспоната» урок ортчоз. Озьы ик 15-тӥ куартолэзе Элькунысь музейёслэн арнязы кутскоз. Удмуртиысь ваньмаз музейёсын экскурсиос, шудонъёс, мастер-классъёс, праздниклы сӥзем ужрадъёс радъялозы. Программаен но ужъюртъёслэн ужан дырынызы лулчеберетъя министерстволэн  тодматскыны луоз.  Музейёслэн калыккуспо нуналзы 18-тӥ куартолэзе пусйиське Тодэ вайытом, Ижкарын «Галерея» центрын «Кытын ватско удмуртъёс» («Где прячутся удмурты») адӟытон ужа.  Тегъёс: Лулчеберет Ижкар Музей Удмуртия Йӧскалыкмузей  